Petel.bg - новини - Варненка, завърнала се от Англия, изкара 2 карантини и разказа за ужаса
Варненка, завърнала се от Англия, изкара 2 карантини и разказа за ужаса
29.07.2020 / 10:01 1
Варненка разказа за перипетиите си с коронавируса и как й се е наложило да изкара две карантини в България, след като се завръща от Англия. Тя сподели, че сама е открила, че е станала носител на заразата, след като се е изследвала в частна лаборатория, съобщава Агенция "Черно море".
"Прибрах се от Англия с полет от Лондон в началото на юли. Тогава все още имаше 14-дневна карантина за пристигащите от Острова. Изолирах се в отделен апартамент от близките си и 14 дни стоях там, напълно сама, без да се виждам с никой.
След изтичането на периода, за мое собствено успокоение реших да се изследвам, преди да се срещна със семейството си, за която среща бях зажадняла от вече близо година. Тестът излезе положителен. Свързах се с РЗИ-Варна, от където ми направиха втори тест - също положителен. Така започна моята втора 14-дневна карантина, през която какви ли не мисли ми минаха през главата.
Като превъртам спомените си назад, в първата седмица, след като се прибрах от Англия, ме боля леко гърлото, пих чай, хапчета и за три дни ми мина. Не съм имала температура или някакво друго неразположение. Според мен съм се заразила тук на летището в София, където ни държаха близо 2 часа всички пристигнали, в затворено помещение, без особени предпазни мерки, за да попълваме документите за задължителната карантина", разказа пред репортер на медията 36-годишната варненка.
През тези 28 дни никой нито е потърсил, нито е проверил младата жена дали спазва наложената й карантина.
"Нито полиция, нито РЗИ, въпреки че обещаха да ми се обадят при изтичнаето на вторите 14 дни, за да ми направят нов тест. Така на 15-ия ден ги потърсих сама. Вече повече от две седмици съм чиста, но сега не мога да се прибера обратно в Англия, където е моето семейство й работата ми, особено като знам, че ме очаква нова карантина, но там нещата са напълно различни!", сподели още жената.